Pasienter fikk hjerneslag etter operasjon
I stedet skulle de vært gjort ved Rikshospitalet i Oslo, som har mer erfaring og kompetanse på den type operasjoner, skriver Statens Helsetilsyn i et nytt vedtak. De konkluderer med at UNN brøt loven da de likevel opererte til sammen 13 pasienter med medfødte karmisdannelser i hjernen (AVM) fra 2003 og frem til 2010. To av pasientene fikk ifølge UNN hjerneslag som følge av komplikasjoner under operasjonene. - To pasienter har dessverre fått alvorlige komplikasjoner. Vi er veldig tydelige på at vi beklager sterkt overfor dem, sier Einar Bugge, viseadministrerende direktør ved UNN, til VG. Medfødte karmisdannelser er bunter av kar i hjernen, som kan føre til hjerneblødning. Den ene av pasienten som fikk alvorlige komplikasjoner har søkt om pasientskadeerstatning hos Norsk pasientskadeerstaning og fått avslag der og i tingretten. Pasienten har nå anket saken til lagmannsretten.Bugge sier de ikke har operert noen for sykdommen siden 2010. - Da kom det en ny runde med funksjonsfordeling og nasjonale funksjoner. Da ble det sagt veldig eksplisitt at dette skulle være en nasjonal funksjon. Ifølge Helsetilsynet ble det bestemt allerede på 90-tallet at alle slike operasjoner skulle legges til Rikshospitalet i Oslo. - Hvorfor utførte dere disse operasjonene? - Det ble nok mer oppfattet som en anbefaling at det skulle sentraliseres, og ikke et pålegg. Men det var i henhold til konklusjonen fra Helsetilsynet ikke en riktig oppfatning, sier Bugge. De 13 pasientene er operert med såkalt kateterteknikk. I tillegg til de to som fikk alvorlige komplikasjoner, fikk to personer lette til alvorlige komplikasjoner, ifølge sykehuset selv.Helsetilsynet har vurdert behandlingen av de to pasientene som fikk hjerneslag. - Vi har vurdert to pasienter og mener at behandlingene som er gitt begge er uforsvarlig. Vi mener at operatørenes manglende erfaring med både inngrepet og bruken av utstyret, sannsynligvis har vært medvirkende til komplikasjonene til den endovaskulære behandlingen av pasientene, sier Aud Nordal, fagsjef i Helsetilsynet, til VG. - Det skjedde komplikasjoner hos dem som kan skje ved denne type inngrep, og da håndterte sykehuset komplikasjonen på en måte som et senter med større erfaring kunne ha håndtert annerledes, mener hun. Hun er klar på at operasjonene er en såkalt landsfunksjon og dermed skulle vært utført på Rikshospitalet. - Det er vedtatt at en del høyspesialiserte inngrep skal være landsfunksjoner og det var bestemt at behandling av cerebrale AV-malformasjoner skulle være en landsfunksjon for mange år siden. Dette fordi den aktuelle prosedyren er et svært komplisert inngrep som på landsbasis omfatter svært få pasienter per år, sier hun. En såkalt cerebral arteriovenøs malformasjon, eller en AVM, er et medfødt såkalt karnøste i hjernen. Siden det er risiko for hjerneblødning fra karnøstet, kan pasienter som har det, trenge behandling.Nordal mener UNN skulle søkt departementet om å utføre operasjonene dersom de ville det. - Det er et teknisk krevende inngrep og det kan oppstå komplikasjoner som de har liten erfaring med å håndtere på grunn av lavt volum. De fratar også Rikshospitalet operasjoner når de utfører dem i strid med funksjonsfordelingen noe som har betydning for kompetansebyggingen der, sier hun.
To pasienter fikk hjerneslag etter operasjoner ved Universitetssykehuset i Nord-Norge (UNN). Operasjonene skulle aldri vært gjort ved sykehuset.